Diari Oficial de la Generalitat Valenciana


Sumari del DOGV 9320, del 19-04-2022 (2022/2899)

RESOLUCIÓ de 31 de gener de 2022, del director general de Qualitat i Educació Ambiental, per la qual es labora un informe d'impacte ambiental del Projecte de sondeig investigació/captació d'aigües subterrànies, denominat Algibe, parcel·la 108, del polígon 8; partida Torrosellas del terme municipal de Tibi. Expedient (1620249) 3/6849-YRA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9320

Data del DOGV
:   19-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2899


Data del document
:   31-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Tibi
    * impacte ambiental

RESOLUCIÓ de 31 de gener de 2022, del director general de Qualitat i Educació Ambiental, per la qual es labora un informe d'impacte ambiental del Projecte de sondeig investigació/captació d'aigües subterrànies, denominat Algibe, parcel·la 108, del polígon 8; partida Torrosellas del terme municipal de Tibi. Expedient (1620249) 3/6000-ZKH. [2022/2899]  
«Informe d'impacte ambiental  
Expedient: (1620249) 3/1996-DSV.  
Títol: Sondeig investigació/captació d'aigües subterrànies, denominat Algibe.  
Titular: Diputació d'Alacant. Àrea de Cicle Hídric.  
Òrgan substantiu: servei territorial d'Indústria, Energia i Mines d'Alacant (ref. ASOSUB /2020/27/03).  
Localització: parcel·la 108, del polígon 8; partida Torrosellas del terme municipal de Tibi (Alacant).  
  
Descripció del projecte  
El principal punt de subministrament hídric actual de Tibi és l'anomenat pou el Llosar, localitzat a l'aqüífer Madroñal. A més, es proveeixen des del pou Sarganella, d'Agost, altres urbanitzacions (Maigmó, Cruz del Maigmó, Bonaire i Aljibe), que en el seu moment es proveïen d'un pou propi, actualment salinitzat i fora d'ús. És per això que es planteja una nova captació d'aigua subterrània per a economitzar i optimitzar el proveïment d'aquestes urbanitzacions, i així posseir un recurs propi i alternatiu que no depenga d'una gestió externa i captacions allunyades.  
Es pretén, per tant, realitzar un sondeig d'investigació/captació de 205 m de profunditat perforat a rotopercussió directa, i el posterior aforament per a avaluar les seues possibilitats d'explotació. El punt triat està en terreny forestal, encara que dista uns 15 de terreny agrícola; es tracta d'un clar d'uns 50 metres d'ample que s'obri cap a la vall (terrenys agrícoles), mentre que cap al nord connecta amb la zona de pineda que puja pel vessant de la muntanya.  
El sondeig serà realitzat a rotació directa, amb un diàmetre inicial (oberta una galeria fins a -4 m) de 381 mm, i la resta (de -4 a -205 m) amb un diàmetre de 220 mm. Després serà revestida amb canonada d'acer al carboni, de 180 mm de diàmetre i 5 mm de gruix; a excepció del tram amb galeria oberta (0 a -4 m), en la qual s'utilitzarà canonada de 320 mm de diàmetre/6 mm de gruix.  
La columna litològica prevista consisteix en un tram inicial de 3 m de recobriment quaternari; un tram de margues i arenisca de l'Albià (entre -3 i -80 m), i a continuació calcàries amb ocasionals passades de margues i arenisques, de l'Edat Cenomanià-Albià, fins al final de la columna; els últims 15 m estan formats per calcàries amb sílex. Es preveu tallar el nivell estàtic de l'aqüífer a -75 m, la massa d'aigua subterrània captada serà la 080.186 serra del Cid.  
L'emplaçament es localitza al peu de la muntanya Maigmó i a menys de 75 m de la urbanització l'Aljub (zona de nou desenvolupament residencial, segons la zonificació del planejament urbanístic vigent). Es localitza, no obstant això, dins -encara que molt prop del límit- dels següents espais protegits: a 65 m del límit del Paisatge Protegit Serra del Maigmó i Serra del Sit, i a 200 m dels límits de la ZEPA i LIC denominades Maigmó i serres de la Foia de Castalla. No afecta, no obstant això, els hàbitats comunitaris cartografiats a les escales 1/10k i 1/50k.  
Per a accedir a l'emplaçament projectat no és necessari obrir nous accessos, atés que hi ha un camí rural fins al mateix punt de perforació. Tampoc es preveu realitzar moviments de terra, ja que hi ha una esplanada d'uns 200 m² que és la necessària per a situar la maquinària de perforació i la bassa de detritus. Els materials extrets durant la perforació (uns 8 m³ de detritus calcari amb un poc d'argila) són inertes i innocus, considerats com a residus miners; per això, no suposen un problema d'eliminació, ja que poden ser reutilitzats en obres o esplanacions del mateix ajuntament o ben gestionats per un gestor autoritzat. Després de la perforació es realitzarà un assaig de bombament per a poder conéixer-ne la capacitat hidràulica i rendiment. En cas de resultar positiu, es preveu construir-hi una xicoteta caseta per al quadre de control i maniobra, així com un tancat protector de com a màxim 10 x 10 m.  
  
  
Tramitació administrativa  
Mitjançant un escrit signat el 12 de gener de 2021 per la cap del servei territorial d'Indústria i Energia d'Alacant (referència de l'expedient ASOSUB/2020/27/03) va tindre entrada en la Direcció General de Medi Natural i Avaluació Ambiental el document ambiental i el projecte, a fi de ser sotmés al procediment d'Avaluació Ambiental Simplificada, segons l'annex II, de la Llei 21/2013, de 9 de desembre, d'avaluació ambiental.  
Dins del tràmit de consultes, segons article 46 de la Llei 21/2013, d'avaluació ambiental, es va donar trasllat de l'expedient al servei territorial de Medi Ambient (STMA) de València, en data 26 de febrer de 2021, per disposar-ne de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
En data 20 de maig de 2021 s'emet un informe-proposta de la Unitat d'Impacte Ambiental de l'STMA (direcció territorial de València), en el qual es fa un repàs de les característiques tècniques del projecte i de les seues possibles afeccions ambientals, i a més, se n'informa favorablement i es proposa, als efectes ambientals, una possible resolució favorable supeditada a les consideracions i, en el seu cas, condicionada que puga emanar de la direcció territorial d'Alacant, tenint en compte la proximitat i possibles afeccions a la Xarxa Natura 2000 i a la figura de paisatge protegit existents. Així mateix, i a aquest efecte, es comunica que, en la mateixa data, des de la direcció territorial de València ha sigut traslladada una consulta a la direcció territorial d'Alacant, per ser matèria de la seua competència.  
El 18 de gener de 2022, els serveis territorials de Medi Ambient remeten els informes, de 2 de desembre de 2021, de la demarcació forestal d'Alcoi i de la Direcció del Paisatge Protegit Serra del Maigmó i Serra del Sit, en matèria d'afecció a espais naturals protegits i Xarxa Natura 2000, tots dos informes són favorables condicionats a mesures addicionals de protecció, les conclusions dels quals s'exposaran en l'apartat de les consideracions ambientals d'aquesta resolució. En relació amb les afeccions a espais integrants de la Xarxa Natura 2000 es determina que l'actuació sol·licitada no tindrà efectes apreciables en la Xarxa Natura 2000 i, en conseqüència, considera que aquest projecte no haurà de sotmetre's a l'avaluació de repercussions sobre la Xarxa Natura 2000, tal com estableix el Decret 60/2012, de 5 d'abril, sempre que es complisquen les mesures preventives i correctores que es recolliran en el condicionat d'aquesta resolució.  
  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació es limita a l'ocupada per la màquina perforadora i la bassa de retenció de detritus, sent una afecció breu (una setmana), de baixa entitat i que desapareixerà després d'aplicar les mesures protectores i correctores previstes, a fi de garantir l'absència d'impactes residuals significatius.  
b) L'actuació es localitza a l'interior del Paisatge Protegit Serra del Maigmó i Serra del Sit, declarat mitjançant el Decret 25/2007, de 23 de febrer, del Consell, així mateix, es localitza a l'interior dels espais integrants de la Xarxa Natura 2000 del LIC i ZEPA del Maigmó i serres de la Foia de Tibi, segons els acords de 25 d'abril de 2014 i 5 de juny de 2009, del Consell, respectivament. No es preveuen efectes apreciables sobre la Xarxa Natura 2000, segons es desprén de l'informe emés el 2 de desembre de 2021, per la Direcció del Paisatge Protegit, sempre que es complisquen les mesures preventives i correctores següents que s'incorporen al condicionat d'aquesta resolució:  
  
- A fi de minimitzar els impactes sobre la vegetació natural, així com sobre la morfologia del terreny, s'hauran de realitzar solament els moviments de terres estrictament necessaris.  
- S'haurà d'intentar minimitzar la superfície d'afecció descrita en la memòria d'execució (200 m²), amb la finalitat de reduir també l'afecció sobre els hàbitats presents en la parcel·la.  
- En el mateix sentit, la tanca perimetral de la caseta de control haurà de reduir-se al mínim imprescindible, tenint en compte que una tanca de 10 x 10 metres (100 m²) es considera excessiva per al tipus d'actuació i infraestructura a protegir. En relació amb la tanca i, tenint en compte que no se'n detalla la tipologia, aquest haurà de ser permeable a la fauna i, per tant, haurà de ser de tipus cinegètic. En qualsevol cas, s'haurà d'ajustar al que estableix el Decret 178/2005, de 18 de novembre, del Consell, pel qual s'estableixen les condicions dels tancats en el medi natural i dels tancats cinegètics.  
  
- En compliment de la normativa de protecció del paisatge, la caseta de control del pou haurà de construir-se amb materials, la tipologia dels quals ha de complir el disseny i els colors que s'adscriuen als tradicionals, a fi d'evitar colors o materials cridaners, perquè s'integre en l'entorn i no ocasione un elevat impacte visual, ja que es tracta d'una zona amb una elevada visibilitat i fragilitat paisatgística.  
  
- El promotor descriu la possibilitat que tractant-se de moviments de terres naturals i que, com no és cap residu, aquestes siguen utilitzades en alguna esplanada que dispose l'ajuntament, externa i fora de cap espai natural protegit, sempre amb els informes favorables d'altres organismes competents, si és el cas, i sempre que aquestes terres no puguen ser aprofitades per a la restauració posterior de la parcel·la on se situa el sondeig.  
- La totalitat de la superfície natural afectada on s'hagen realitzat aterraments o terrabuits, haurà de ser recuperada mitjançant la remodelació del terreny, suavitzant els perfils i intentant recuperar l'estat original i, posteriorment, es durà a terme la revegetació de la parcel·la amb espècies autòctones típiques del paisatge protegit. Es proposa utilitzar espècies com ara l'arboç (Arbutus unedo), el marfull o llorer salvatge (Viburnum tinus), el ginebre (Juniperus oxycedrus), el lligabosc (Lonicera implexa), la carrasca (Quercus ilex ssp. rotundifolia) o l'olivera borda (Olea europaea var. sylvestris), així com plantes aromàtiques que formen part del sotabosc del Maigmó.  
L'informe esmentat anteriorment conclou que es tracta d'actuacions compatibles amb la normativa de l'espai protegit, ja que no suposarà un menyscapte significatiu dels valors naturals i paisatgístics d'aquest espai i que, per tant, compleix els objectius establits en el règim de protecció de l'esmentat paisatge protegit.  
c) No s'ha plantejat l'acumulació d'efectes negatius respecte a altres projectes ni tampoc afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
d) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que per la seua escassa magnitud, naturalesa terrígena i reduït volum rares vegades poden suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, per aquest motiu és poc probable que puguen arribar a tindre efectes ambientals de consideració.  
f) El sondeig se situarà sobre terreny forestal estratègic, encara que molt pròxim a terreny agrícola (segons cartografia del PATFOR); per això, s'ha previst adoptar mesures en matèria de prevenció d'incendis forestals. En aquest sentit, cal assenyalar l'indicat en l'informe de 2 de desembre de 2021, de la demarcació forestal d'Alcoi, en el qual es condiciona el sentit favorable de l'informe al següent, que s'incorpora al condicionat d'aquesta resolució:  
- Prevenció d'incendis: durant l'execució de l'obra, s'exigeix l'estricte compliment del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
- Restes vegetals: és necessari eliminar-les, preferentment mitjançant la trituració en el lloc o càrrega i transport a abocador autoritzat o crema a més de 500 m de terreny forestal.  
- Camí d'accés: en cap cas s'ampliarà la caixa del camí d'accés per al pas de la maquinària.  
- Obres complementàries: no es podrà realitzar cap obra o actuació que no estiga recollida en la documentació presentada i que obra en l'expedient, sense l'autorització pertinent.  
- Restauració: la zona afectada per l'execució de la captació, que quede fora de la infraestructura permanent, haurà de ser restaurada:  
  
- Primer. Eliminant tot aquell material que no siga originari del terreny, i gestionant-lo segons la legislació vigent en matèria de residus.  
  
- Segon. Suavitzant els pendents creats pels moviments de terra.  
  
- Tercer. Revegetant la superfície. Les plantes a utilitzar compliran la normativa vigent, i totes aquestes hauran d'estar identificades amb el corresponent document de proveïdor i passaport fitosanitari. Es recomana la utilització d'espècies no inflamables en la zona més pròxima a la infraestructura, com són Pistacia lentiscus o Rhamnus alaternus.  
  
- Cartell d'obra: el cartell a instal·lar haurà de ser retirat passats 3 anys de la finalització de l'obra. Una vegada complit aquest termini, el cartell es podrà instal·lar en la façana de l'edificació o en la tanca perimetral, però mai com un element aïllat. Per a la retirada del cartell, s'eliminarà la totalitat del formigó de subjecció dels instal·lats, perquè la superfície quede lliure d'elements aliens al terreny forestal.  
g) En principi, no s'han detectat possibles afeccions a béns culturals, restes arqueològiques ni altres elements del patrimoni cultural valencià.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II-grup 3.a.3r de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'esmentat més amunt, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
Primer  
Estimar que el projecte per a l'autorització i equipament del sondeig projectat en la parcel·la 108, del polígon 8, del terme municipal de Tibi, promogut per la Diputació d'Alacant/Àrea de Cicle Hídric, sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que obra en l'expedient, a les previsions del projecte i del document ambiental als termes d'aquest informe, en particular:  
1a) Tenint en compte la situació i proximitat al terreny forestal, s'haurà d'observar el compliment del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
Així mateix, s'hauran d'adoptar les mesures indicades per la demarcació forestal d'Alcoi exposades en l'apartat de les consideracions ambientals.  
2a) En matèria d'afecció a espais naturals protegits i espais integrants de la Xarxa Natura 2000, s'adoptaran les mesures indicades en l'informe de la Direcció del Paisatge Protegit Serra del Maigmó i Serra del Sit, exposades en l'apartat de consideracions ambientals.  
  
3a) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
4a) Durant el temps que dure l'assaig de bombament, l'aigua extreta haurà de ser abocada a llits naturals, directament o a través d'un sistema de laminació de cabals o dissipadors d'energia que resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, en el seu cas, indemnitzar els afectats pels perjudicis ocasionats.  
5a) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles que s'hi van generar.  
6a) Si durant l'execució de les obres es troben restes paleontològiques, arqueològiques o etnogràfiques, el promotor haurà de comunicar-ho a la Conselleria de Cultura de manera immediata, la qual adoptarà les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana del patrimoni cultural valencià.  
  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de ser publicat en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de 4 anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial enfront de l'acte, en el seu cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 31 de gener de 2022.- El director general de Qualitat i Educació Ambiental: Joan Piquer Huerga.»